এইচএমএএস লিউইন (নৌঘাঁটি)

এইচএমএএস লিউইন (ইংরেজি: HMAS Leeuwin) হলো অস্ট্রেলীয় রাজকীয় নৌবাহিনীর একটি প্রাক্তন উপকূলীয় স্থাপনা, যা পশ্চিম অস্ট্রেলিয়ার ফ্রেম্যান্টলে অবস্থিত। প্রথমে ১৯৪০ থেকে ১৯৮৪ সাল পর্যন্ত এটি নৌঘাঁটি হিসেবে ব্যবহৃত হয়। এরপর ১৯৮৬ সালে অস্ট্রেলীয় সেনাবাহিনীর নিয়ন্ত্রণে লিউইন ব্যারাকস নামে এটি পুনরায় চালু করা হয়। ১৯৪০ সালের আগস্ট মাসে এটি ফ্রেম্যান্টল এলাকার জন্য একটি নৌ ডিপো হিসেবে আনুষ্ঠানিকভাবে চালু হয়। দ্বিতীয় বিশ্বযুদ্ধ শেষ হওয়ার পর থেকে যুদ্ধ ঘাঁটি হিসেবে ব্যবহৃত হওয়ার পরিবর্তে এটি একটি প্রশিক্ষণকেন্দ্র হিসেবে ব্যবহৃত হতে শুরু করে। তখন এটি অস্ট্রেলীয় রাজকীয় নৌবাহিনীর সংরক্ষিত নাবিক ও জাতীয় সামরিক প্রশিক্ষণ কর্মসূচির অন্তর্ভুক্ত তরুণদের প্রশিক্ষণকেন্দ্র হিসেবে ব্যবহৃত হয়। এরপর ১৯৬০ সাল থেকে ১৯৮৪ সাল পর্যন্ত এই ঘাঁটিটি জুনিয়র রিক্রুট ট্রেনিং এস্টাবলিশমেন্ট (জেআরটিই) নামে পরিচিত হয়, যেখানে কিশোর বয়সী নতুন নৌসদস্যদের মৌলিক সামরিক প্রশিক্ষণ দেওয়া হতো।

জেআরটিই-তে প্রশিক্ষণরত শিক্ষার্থীদের ওপর ব্যাপকভাবে যৌন ও শারীরিক নির্যাতন চালানো হয়েছিল বলে রিপোর্ট প্রকাশিত হয়। 'ডিফেন্স অ্যাবিউজ রেসপন্স টাস্কফোর্স' যেসব প্রতিবেদন তদন্ত করেছিল, তার মধ্যে প্রায় ১০% অভিযোগই লিউইন সংঘটিত ঘটনাসংক্রান্ত ছিল। ১৯৮৬ সালে নৌবাহিনীর সেবা থেকে ঘাঁটিটি আনুষ্ঠানিকভাবে বন্ধ করে দেওয়া হয়। পরবর্তীতে এটি অস্ট্রেলীয় সেনাবাহিনীর নিয়ন্ত্রণে পুনরায় চালু করা হয় এবং এর নতুন নাম দেওয়া হয় লিউইন ব্যারাকস। ২০১৫ সালে অস্ট্রেলীয় সরকার ঘোষণা দেয় যে, লিউইন এলাকার জমি আবাসিক উন্নয়ন প্রকল্পের জন্য বিক্রি করা হবে। তবে পরে ২০২১ সালে সরকার লিউইন ব্যারাকস বিক্রির প্রক্রিয়া স্থগিত করার সিদ্ধান্ত নেয়।

 ইতিহাস 
লিউইন ১৯৪০ সালের ১ আগস্ট  ফ্রিম্যান্টলের নৌ-ডিপো হিসেবে অস্ট্রেলীয় রাজকীয় নৌবাহিনীতে কমিশনপ্রাপ্ত হয়।  তখন ঘাঁটিটির নামকরণ গ্যালিয়ন লিউইনের (লিউইন অর্থ সিংহী) নামে করা হয় ডাচ, যা ১৬২২ সালে বাটাভিয়ার দিকে যাত্রাকালে দুর্ঘটনাবশত পশ্চিম অস্ট্রেলিয়ার দক্ষিণ-পূর্ব উপকূল আবিষ্কার করেছিল। ঘাঁটির জন্য নির্ধারিত জাহাজের প্রতীকও নেদারল্যান্ডসের রাজকীয় প্রতীক অবলম্বনে তৈরি করা হয়।

মূল স্থাপনাটি পূর্ব ফ্রিম্যান্টলে ১৯২৬ সালে নির্মিত একটি অনুশীলন-কেন্দ্রকে (ড্রিল হল) কেন্দ্র করে গড়ে ওঠে। লিউইন হিসেবে কমিশনপ্রাপ্ত হওয়ার আগে এই স্থাপনাটি পঞ্চম কেরবাস (Cerberus V) নামে পরিচিত ছিল, যা ভিক্টোরিয়ায় অবস্থিত এইচএমএএস কেরনাসের একটি উপ-ঘাঁটি ছিল। ১৯৪২ সালে লিউইনকে সোয়ান নদীর অপর পারে অবস্থিত প্রেস্টন পয়েন্ট এলাকায় স্থানান্তর করা হয়।

দ্বিতীয় বিশ্বযুদ্ধের পর লিউউইন ঘাঁটিতে রিজার্ভ সদস্য ও জাতীয় সেবায় নিয়োজিত তরুণদের প্রশিক্ষণ দেওয়ার কাজ শুরু হয়। ১৯৬০ সালে ঘাঁটিটিকে পুনঃশ্রেণিবদ্ধ করে 'জুনিয়র রিক্রুট ট্রেনিং এস্টাবলিশমেন্ট' হিসেবে ঘোষণা করা হয়। তখন অস্ট্রেলীয় রাজকীয় নৌবাহিনীতে ১৫ বছর ৬ মাস থেকে ১৬ বছর ৬ মাস বয়সের মধ্যে যারা যোগ দিত, সেই সকল কিশোরকে এক বছরের জন্য তে পাঠানো হতো। সেখানে তারা মাধ্যমিক স্তরের শিক্ষা গ্রহণের পাশাপাশি নৌবাহিনীর মৌলিক প্রশিক্ষণ গ্রহণ করত। এই এক বছর মেয়াদি শিক্ষা ও প্রশিক্ষণ কোর্স শেষ করার পর তাদের নিজ নিজ শাখায় প্রশিক্ষণের জন্য নৌবাহিনীর অন্যান্য ঘাঁটিতে পাঠিয়ে দেওয়া হতো।

জুনিয়র রিক্রুট ট্রেনিং এস্টাবলিশমেন্টের প্রশিক্ষণার্থীদের এইচএমএএস ক্রেসওয়েলে অবস্থিত রাজকীয় অস্ট্রেলীয় নৌ কলেজের সঙ্গে যৌথভাবে শিক্ষা ও প্রশিক্ষণ কার্যক্রম পরিচালিত হতো। এইচএমএএস ক্রেসওয়েল নিউ সাউথ ওয়েলসের জার্ভিস উপসাগরে অবস্থিত। জুনিয়র রিক্রুট ট্রেনিং এস্টাবলিশমেন্টের ব্যাচে মোট ১৫৫ জন প্রশিক্ষণার্থী অংশগ্রহণ করেছিল। সেই দশকের শেষ নাগাদ সেখানে বসবাসকারী জুনিয়র প্রশিক্ষণার্থীদের সংখ্যা বেড়ে ৮০০ জনেরও বেশি হয়। তাদের সঙ্গে প্রায় ১০০ জনের মত অফিসার পদপ্রার্থীও সেখানে প্রশিক্ষণ গ্রহণ করছিলেন।  ১৯৮৪ সালে প্রশিক্ষণকেন্দ্রটি বন্ধ করে দেওয়া হয় এবং প্রতিষ্ঠানটি নিজের কার্যকাল জুড়ে মোট ১২,০৭৪ জন নৌ-সদস্যকে শিক্ষা ও প্রশিক্ষণ প্রদান করেছিল। এরপর অস্ট্রেলিয়ায় সাধারণ শিক্ষার মান উল্লেখযোগ্যভাবে উন্নত হওয়ায় রাজকীয় অস্ট্রেলীয় নৌবাহিনী নৌবাহিনীতে যোগ দিতে ইচ্ছুকদের আলাদা করে মাধ্যমিক শিক্ষা দেওয়ার প্রয়োজন অনুভব করেনি। ফলে ১৯৮৬ সালের ১১ নভেম্বর আনুষ্ঠানিকভাবে ঘাঁটিটি বন্ধ ঘোষণা করা হয়। এটি ছিল তৎকালীন অস্ট্রেলিয়ার একাধিক নৌ-স্থাপনার একটি, যাদের ১৯৮০ এর দশকের শেষভাগ ও ১৯৯০ এর দশকের শুরুর দিকে তহবিল সংকোচন, উপকূলীয় ঘাঁটির যৌক্তিক পুনর্বিন্যাস ও একীভূতকরণের কারণে বন্ধ করে দেওয়া হয়েছিল।

বন্ধ হয়ে যাওয়ার কিছুদিন পর ঘাঁটির নিয়ন্ত্রণ অস্ট্রেলীয় সেনাবাহিনীর হাতে তুলে দেওয়া হয়, যারা এটিকে লিউইন ব্যারাকস নামে পরিচালনা করতে শুরু করে। নিয়ন্ত্রণে নেওয়ার পর অস্ট্রেলীয় সেনাবাহিনী ১৯৮৭ সাল থেকে পশ্চিম অস্ট্রেলিয়া বিশ্ববিদ্যালয় রেজিমেন্টের জন্য এই ঘাঁটি ব্যবহার করা শুরু করে। প্রথমদিকে এটি ইরউইন ব্যারাকের পাশাপাশি অস্থায়ী আবাসন হিসেবে ব্যবহৃত হত; তবে ২০০৯ সালের মধ্যে এটি স্থায়ীভাবে ব্যবহৃত ঘাঁটিতে পরিণত হয়। এর ব্যারাকসমূহ ফ্রিম্যান্টলে অবস্থানরত অস্ট্রেলীয় সামরিক বাহিনীর তিন শাখারই সকল কর্মকর্তা ও কর্মীদের জন্য প্রশাসনিক, লজিস্টিক এবং দৈনন্দিন সহায়তা প্রদান করে। তবে রাজকীয় অস্ট্রেলীয় নৌবাহিনী ঘাঁটির ভেতরে অবস্থিত নৌঘাট ও নৌকা শেডসমূহের পূর্ণ নিয়ন্ত্রণ নিজেদের হাতে রাখে। এছাড়াও ঘাঁটিটি রাজকীয় অস্ট্রেলীয় নৌবাহিনীর রিজার্ভ সদস্যদের ফ্রিম্যান্টল বন্দর ডিভিশনের সদর দপ্তর, প্রশিক্ষণ কার্যক্রম এবং বিভিন্ন আনুষ্ঠানিক ও সাংগঠনিক অনুষ্ঠানের আয়োজনের জন্যও ব্যবহার করা হয়।

২০১৪ সালের জুন মাসে অস্ট্রেলীয় প্রতিরক্ষা বাহিনীর মধ্যে সংঘটিত যৌন নির্যাতনসহ অন্যান্য নির্যাতনের বিষয়ে তদন্ত করার জন্য গঠিত 'ডিফেন্স অ্যাবিউজ রেসপন্স টাস্কফোর্স' একটি তদন্ত প্রতিবেদন প্রকাশ করে। প্রতিবেদনে জানানো হয় যে, জুনিয়র রিক্রুট ট্রেনিং এস্টাবলিশমেন্টে প্রশিক্ষণরত কিশোর বয়সী শিক্ষার্থীদের ওপর ব্যাপক ও পদ্ধতিগতভাবে নির্যাতন চালানো হয়েছিল। ডিফেন্স অ্যাবিউজ রেসপন্স টাস্কফোর্সের দুই বছরব্যাপী তদন্ত চলাকালে জুনিয়র রিক্রুট ট্রেনিং এস্টাব্লিশমেন্টে সংঘটিত নির্যাতন সংক্রান্ত মোট ২৩৮টি অভিযোগ পর্যালোচনা করা হয়। এই সংখ্যাটি টাস্কফোর্স কর্তৃক তদন্তকৃত মোট মামলার প্রায় ১০ শতাংশ। তদন্তের পর এসব অভিযোগকে বিশ্বাসযোগ্য ও বাস্তবসম্মত বলে মূল্যায়ন করা হয়।

রিপোর্টে উল্লেখ করা হয় যে, যৌন ও শারীরিক নির্যাতনের অনেক ঘটনা ঊর্ধ্বতন প্রশিক্ষণরত শিক্ষানবিশদের দ্বারা সংঘটিত হয়েছিল, যারা নবীন সদস্যদের দীক্ষা দেওয়ার অংশ হিসেবে এ ধরনের নির্যাতন করতেন। অন্যদিকে, কিছু ঘটনা নৌবাহিনীর নিয়মিত সদস্যদের দ্বারা ঘটেছিল, যারা সরাসরি প্রশিক্ষণরত কিশোর সদস্যদের ওপর এসব নির্যাতন চালিয়েছিল। টাস্কফোর্সের প্রধান লেন রবার্টস স্মিথ এই উপসংহারে পৌঁছান যে, নির্যাতন এতটাই ব্যাপক ছিল যে প্রতিরক্ষা দপ্তরের এই সম্পর্কে জ্ঞান থাকা সত্ত্বেও তারা তা উপেক্ষা করছিল। এই প্রতিবেদনে উল্লেখিত কয়েকটি ঘটনা উচ্চতর তদন্তের জন্য অস্ট্রেলীয় প্রতিরক্ষা বাহিনী কিংবা পুলিশের কাছে পাঠানো হয়। এছাড়া লিউইনে সংঘটিত হামলা ও নির্যাতন সংক্রান্ত সংক্ষিপ্ত প্রতিবেদনটি শিশু যৌন নির্যাতন-বিষয়ক রাজকীয় কমিশনের কাছে প্রেরণ করা হয়েছে, যাতে রাজকীয় কমিশনের তদন্তের আওতায় এটিকেও অন্তর্ভুক্ত করা যায়।

২০১৫ সালের জুন মাসে অস্ট্রেলিয়া সরকার ঘোষণা করে যে, লিউইনের স্থাপনার আর কোনো কৌশলগত গুরুত্ব নেই এবং এটিকে আবাসিক উন্নয়নের জন্য বিক্রি করা হবে। এর ফলে প্রতিরক্ষা বিভাগের বিভিন্ন ইউনিট ও সম্পদ কারাকাট্টা এলাকার ইরউইন ব্যারাকে স্থানান্তর করা হবে।  প্রায় ১৪.৩০ হেক্টর (৩৫.৩ একর) আয়তনের এই জমির ওপর আনুমানিক ২৫০টি আবাসিক বাসগৃহ নির্মাণ করা হবে বলে আশা করা হয়েছিল।

 আরো দেখুন 

 অস্ট্রেলিয়া

 তথ্যসূত্র